Výzva na predkladanie návrhov na vymenovanie člena rady Audiovizuálneho fondu

Minister kultúry Slovenskej republiky na základe § 5 ods. 1 písm. b) zákona č. 516/2008 Z. z. o Audiovizuálnom fonde a o zmene a doplnení niektorých zákonov (ďalej len „zákon“) vyzýva osoby pôsobiace v audiovízii v Slovenskej republike na predloženie návrhov na vymenovanie člena rady Audiovizuálneho fondu z oblasti nezávislých producentov v audiovízii.

Fyzická osoba navrhnutá za člena rady musí spĺňať nasledovné požiadavky:
-	trvalý pobyt na území Slovenskej republiky,
-	štátne občianstvo Slovenskej republiky,
-	spôsobilosť na právne úkony v plnom rozsahu,
-	bezúhonnosť; za bezúhonného sa považuje ten, kto nebol právoplatne odsúdený za úmyselný trestný čin,
-	vysokoškolské vzdelanie aspoň druhého stupňa,
-	najmenej 3 roky odbornej praxe v oblasti nezávislých producentov v audiovízii.

Podľa § 5 ods. 5 a ods. 8 zákona je funkcia člena rady nezlučiteľná s funkciou:
-	prezidenta Slovenskej republiky,
-	poslanca Národnej rady Slovenskej republiky,
-	člena vlády Slovenskej republiky,
-	štátneho tajomníka,
-	vedúceho služobného úradu ministerstva,
-	predsedu iného ústredného orgánu štátnej správy a jeho zástupcu,
-	predsedu samosprávneho kraja,
-	starostu,
-	prokurátora,
-	sudcu,
-	člena Rady pre vysielanie a retransmisiu, 
-	člena volených orgánov Slovenského rozhlasu, 
-	člena volených orgánov Slovenskej televízie,
-	člena orgánov umeleckých fondov,
-	riaditeľa Audiovizuálneho fondu,
-	člena dozornej komisie Audiovizuálneho fondu,
-	člena odbornej komisie Audiovizuálneho fondu.

Podľa § 5 ods. 6 zákona člen rady nesmie vykonávať funkciu v orgánoch politickej strany alebo politického hnutia, vystupovať v ich mene alebo pôsobiť v ich prospech.

Podľa § 5 ods. 9 je člen rady povinný pri výkone svojej funkcie konať nestranne a zdržať sa konania, ktorým by došlo k uprednostneniu osobného záujmu pred verejným záujmom. Podľa § 19 ods. 4 zákona člen rady nemôže byť žiadateľom o poskytnutie finančných prostriedkov z Audiovizuálneho fondu. V zmysle čl. 5 Smernice Audiovizuálneho fondu na zamedzenie konfliktu záujmov člen rady nemôže byť členom štatutárneho orgánu žiadateľa, ktorý je právnickou osobou ani štatutárnym orgánom žiadateľa, ktorý je právnickou osobou. Člen rady nemôže byť ani v priamom realizačnom vzťahu k projektu, ktorý je predmetom žiadosti o poskytnutie finančných prostriedkov fondu. Žiadateľom, štatutárnym orgánom žiadateľa alebo členom štatutárneho orgánu žiadateľa nemôže byť ani osoba blízka členovi rady.

K návrhu osoby za člena rady Audiovizuálneho fondu je potrebné priložiť jej:
-	výpis z registra trestov, nie starší ako 3 mesiace,
-	doklad o najvyššom dosiahnutom vzdelaní,
-	štruktúrovaný životopis vrátane prehľadu doterajšej odbornej praxe kandidáta v oblasti nezávislých producentov v audiovízii a
-	čestné vyhlásenie, ktorého vzor tvorí prílohu tejto výzvy.

Návrh na člena rady Audiovizuálneho fondu spolu s uvedenými prílohami je potrebné doručiť do podateľne Ministerstva kultúry Slovenskej republiky, Nám. SNP 33, Bratislava  alebo poštou na adresu Ministerstvo kultúry Slovenskej republiky, Nám. SNP 33, 813 31 Bratislava v obálke označenej heslom „Návrh kandidáta na člena rady AVF“ do 17. januára 2011. Rozhodujúcim je dátum podania na poštovej pečiatke alebo dátum podania v podateľni Ministerstva kultúry Slovenskej republiky. Na návrhy doručené po lehote, neúplné návrhy a na návrhy na kandidátov, ktorí nespĺňajú kritériá uvedené v tejto výzve, Ministerstvo kultúry Slovenskej republiky nebude prihliadať.